Referat fra mødet i Lokalbibliografisk Udvalg Nordsjælland på Helsingør Bibliotek fredag den 23. oktober 2009 kl. 9.00 – 11.00.

Deltagere: Sys Sigurd, Hillerød, Bente Stonor Nielsen, Egedal, Susanne Persson, Frederikssund, Merete Carstens, Fredensborg og Eva Stennicke, Helsingør.

Afbud: Søren Roth

Referent: Eva Stennicke

Dagsorden:

1.	Godkendelse af dagsorden.  Godkendt.

Godkendelse af referat fra mødet den 10. november 2008. Godkendt. 

2.	Lokalbibliografien på www.lokalbibliografi.dk, i Netpunkt og Bibliotek.dk v/ Eva Stennicke
Som bekendt kan de lokalbibliografiske poster fra Nordsjælland (omkring 28.500) søges både på www.lokalbibliografi.dk, i Nepunkt og bibliotek.dk (de to sidste steder med bestilfunktion).  
I Netpunkt og bibliotek.dk ligger de sammen med lokalbibliografiske poster fra en stor del af det øvrige Danmark, totalt 250.000 tusind poster (oktober 2009). Eva gennemgik kort søgefunktionerne i www.lokalbibliografi.dk
med vægt på muligheden for at afgrænse en søgning til en enkelt kommune (både før og efter kommunesammenlægningerne i 2007).
På http://www.helsbib.dk/tilbud/lokalhistorie/lokalbibliografi/tss/index.asp
findes en opdateret liste over de lokalhistoriske tidsskrifter, som indekseres til lokalbibliografien. 
På nær nogle enkelte årbøger, som indekseres mere eller mindre fuldstændigt i Artikelbasen, er lokalbibliografien den eneste base, som indekserer disse tidsskrifter. Der var enighed om, at artiklerne i de lokalhistoriske tidsskrifter ofte opsamler og bringer ny viden, som man ikke finder andre steder. Derfor opfordres bibliotekerne til at holde øje med listen og sende lokalhistoriske tidsskrifter til Eva – enten fordi titlen helt mangler, eller fordi man ligger inde med numre, som endnu ikke er indekserede. Samtidig opfordres biblioteker, som p.t. ikke lader områdets lokalhistoriske tidsskrift indgå i samlingen, til at begynde på dette. For ”holder” man ikke tidsskriftet, kan man jo heller ikke vise låneren det, når hun har fundet en henvisning i lokalbibliografien. 
Bente Stonor sender Årsskriftet fra Ledøje-Smørum Lokalhistoriske Forening og Merete Carstens Karlebo Lokalhistoriske Forenings tidsskrift til indeksering.

http://netpunkt.dk I Netpunkt ligger de lokalbibliografiske poster sammen med alle andre poster. Man kan i rulleboksen nederst til højre vælge en bestemt base, herunder DLB og så igen afgrænse på amt (men ikke på kommune). 
I Danbib arbejder man med fænomenet klyngeposter. Det betyder, at den autoriserede bibliotekskatalogisering altid ligger forrest – det er den vi ser, 
når vi søger. Inde bagved ligger andre poster, som matcher den autoriserede. Derfor kan man godt søge f.eks. på Esrum Kanal og ikke forstå, hvorfor xx post er kommet frem (der står da ikke noget om Esrum 

Kanal). Men det skyldes, at den lokalbibliografiske post, hvor jeg f.eks. har 
skrevet ”side 35-40: Esrum Kanal” ligger inde bag den post, som umiddelbart kommer frem. Vil man se de øvrige poster i klyngen, skal man se posten i formatet ”DanMarc til kopiering” og under posten klikke på ”Øvrige poster i klyngen”.
Hvis der ikke er lokaliseringsoplysninger knyttet til en post, går bestillingen til Helsingør Bibliotek, som foretager det fornødne. I tilfælde af dobbeltposter, får biblioteket besked på at bestille på en anden post. I andre tilfælde tager vi en kopi eller foreslår, at man kontakter det formodede ejer-bibliotek – som måske bare ikke har indberettet materialet, men gerne vil tage en kopi eller udlåne. Det er klart, at hvor det er muligt, tilrettes de lokalbibliografiske poster, så de så vidt muligt matcher de autoriserede.  

Udover på www.lokalbibliografi.dk møder borgerne de lokalbibliografiske poster på www.bibliotek.dk, hvor de ligger søg- og bestilbare sammen med alle andre poster. 
På mødet var vi enige om, at det er vigtigt, at de lokalbibliografiske poster er en del af bibliotek.dk. Vi så gerne et særskilt faneblad, ligesom for Musik, Noder og Film, men PAL (Praktisk Arbejdende Lokalbibliografiredaktører) har tidligere fået afvist dette ønske. 
Bente Stonor fortalte om projektet TING, som lyder fantastisk spændende og også ambitiøst, og som lokalbibliografiposterne i så fald bliver en del af. Men det fik os også til at konkludere, at DBC lige nu nok ikke har fokus på faneblade og bokse med afkrydsningsmuligheder for afgrænsning af lokalbibliografisk søgning på poster fra en bestemt kommune.

3.	Brush-up mødet 11. maj 2009
Eva orienterede. Til mødet var indbudt både lokalbibliografi-kontaktpersonerne fra Nordsjællands biblioteker og repræsentanter fra områdets lokalhistoriske foreninger og arkiver. Desværre deltog kun to foreninger/arkiver. Flere udtrykte stor interesse for initiativet, men var forhindrede i at deltage. Der er udsendt referat fra mødet.
En udløber var en invitation til Eva om at holde et oplæg om lokalbibliografien på et møde i oktober for bestyrelsesmedlemmer i Lokalhistoriske foreninger/arkivforeninger i det tidligere Frederiksborg Amt.

4.	Kort orientering fra det seneste møde (20/10 2009) i PAL (Praktisk Arbejdende Lokalbibliografiredaktører)
v/Eva Stennicke
I forbindelse med indgåelse af CB kontrakterne sidste efterår blev det skrevet ind i Vejles, at de har den rådgivende funktion på lokalbibliografiområdet. 
I Odense og Aalborg samarbejder biblioteket/lokalhistorisk afdeling med arkivet (lokalefælleskab og samarbejdsaftaler). I Aalborg indgår de lokalbibliografiske poster som det ene ben i ABM samarbejdet www.noks.dk. På Fyn anvendes de i www.historiskatlas.dk  (ligesom vi gør i Helsingør Leksikon www.helsingorleksikon.dk og i WikiFredensborg - url’en er meget lang – søg i Google på wikifredensborg)
Både Odense og Roskilde har fortsat det lokalbibliografiske arbejde (afsat timer) trods pensionering af ”specialist”. 
Lokalbibliografisk Udvalg for Nordsjælland glæder sig over, at det lokalbibliografiske arbejde fastholdes, selvom det nogle steder går 
langsomt, på grund af mængden af øvrige arbejdsopgaver, eller er udsat for nedskæringer.

5.	Markedsføring
Vi talte om, at det er svært at holde en generel introduktion til 
lokalbibliografien. Det bliver nemt meget teoretisk. Det er nemmere at forklare, hvis man/borgeren har et spørgsmål, som vedrører en selv. Eksempel: Min farfar arbejdede med Frederiksborgheste – til vores slægtshistorie mangler jeg flere oplysninger om stutteriet og hestene.
Det er lidt ligesom med e-resurserne – det er vigtigt at vi som personale husker på lokalbibliografien, når vi ekspederer. 
Bente Stonor troede også på den individuelle vejledning og kom yderligere med en ide om, at vi bør være til stede med lokalbibliografien ved arkivernes arrangementer.

Via PAL mødet var Eva blevet opmærksom på et svar i Biblioteksvagtens Videnbase ang. de lokalbibliografiske poster. Svaret var desværre ikke helt korrekt, da spørgeren får at vide at lokalbibliografiposterne kun ligger i Netpunkt ikke i bibliotek.dk. Eva har nu skrevet nedenstående kommentar til svaret ind i Videnbasen: 
Som redaktør af Lokalbibliografi for Nordsjælland www.lokalbibliografi.dk vil jeg gøre opmærksom på at svaret ikke er helt korrekt. Siden slutningen af august 2008 har landets lokalbibliografiske poster været både søg- og bestilbare også i bibliotek.dk 

Desuden har Eva den 26/10 sendt en mail til DBC med forslag om en enkelt linje om lokalbibliografierne i den forklarende hjælpetekst på www.bibliotek.dk samt et par forslag til rettelser på informationssiden om lokalbibliografierne på www.danbib.dk. 

Se resultatet af henvendelsen på www.bibliotek.dk – Hjælp – Indhold. (Nu står der som 5. dot Registreringer fra Dansk Lokalbibliografi. www.danbib.dk/index.php?doc=dlb (Teksten er udvidet lidt. Der står bl.a. bibliotek.dk i boksen øverst og DBC forklarer, at man kan rette i VIP Basen for at få bestillinger på materiale, som kun har en lokalbibliografi som lokalisering, sendt til det bibliotek, som har udarbejdet lokalbibliografien. Det er bedre service end at bestillingen går til et CB, som måske ikke er involveret i det lokalbibliografiske arbejde).

6.	Gensidig orientering
Bente Stonor: I Egedal bliver der til foråret IT-undervisning i samarbejde med det lokalhistoriske arkiv (som hører under biblioteket). Emne: en kombination af lokalhistorie og slægtshistorie.
Merete Carstens: I Fredensborg har man startet et lokalhistorisk værksted i Nivå. Det består af Merete og et antal frivillige. Man mødes hver mandag for at registrere i Arkibas, klippe aviser m.m. 
Susanne Persson: I Slangerup er Anne-Marie Jørgensen ansat som arkivar på 11 ½ time. Arkivet, der hører under biblioteket, har tilknyttet en række frivillige.

7.	Evt. 
Næste møde holdes den 6/5 2010 i Hillerød. Tidspunkt 9-11.